ང་རང་མཚོན་ན་ལོ་ངོ་བཅུ་ཕྲག་ཞིག་རིང་ལ་མཚོ་སྔོན་གྱི་ཆབ་ཆ་དང་མཚོ་ནུབ།ཞིན་ཧེ།བོད་ལྗོངས་ཀྱི་ལྷ་ས་དང་གཞིས་རྩེ་སོགས་ས་ཁུལ་མང་པོ་ཞིག་ལ་དངོས་སྦྱོང་དང་ཟབ་སྦྱོང་ལ་སོང་མྱོང་བའི་མི་བུ་ཞིག་ཡིན་པའི་ཆ་ནས་ས་གནས་དེ་དག་གི་བོད་སྨན་བཅོས་བྱ་ལུགས་ཀྱང་ཕལ་ཆེར་ངོས་ཡོད་ལ།མཚོ་སྔོན་གྱི་མཚོ་ནུབ་ཁུལ་བོད་སྨན་ཁང་དང་བོད་ལྗོངས་སྨན་རྩིས་ཁང་དང་གཞིས་རྩེ་སྨན་རྩིས་ཁང་ལ་སོགས་པའི་སྨན་བཅོས་བྱེད་ལུགས་དང་སྨན་བཅོས་ཀྱི་ཁ་ཕྱོགས་ཀྱང་རྩ་བའི་ཆ་ནས་བློ་ངོར་ཤར་ཡོད་འདུགདེ་མིན་མཚོ་སྔོན་གྱི་འཇིགས་མེད་བོད་སྨན་བཟོ་གྲྭའི་བོད་སྨན་དང་མཚོ་ལྷོ་ཁུལ་བོད་སྨན་ཁང་གི་བོད་སྨན།ཞིན་ཧེ་རྫོང་བོད་སྨན་ཁང་གི་བོད་སྨན།བོད་ལྗོངས་བདུད་རྩི་རྟགས་ཅན་གྱི་བོད་སྨན།བོད་ལྗོངས་བོད་གསོ་རིག་སློབ་གླིང་གི་བོད་སྨན།གཞིས་རྩེ་བོད་སྨན་བཟོ་གྲྭའི་བོད་སྨན།གཉའ་ལམ་བོད་སྨན་བཟོ་གྲྭའི་བོད་སྨན་སོགས་བཟོ་གྲྭ་མི་གཅིག་པའི་བོད་སྨན་མང་ཞིག་གི་བེད་སྤྱོད་བཏང་མྱོང་བའི་མི་བུ་ཞིག་ཀྱང་ཡིན།སྤྱིར་བོད་སྨན་གྱི་བཟོ་གྲྭ་སོ་སོ་ལ་རང་རང་གི་སྨན་རྫས་མི་འདྲ་བ་རེ་རེ་ཡོད་ལ།ཁྱད་པར་དུ་བཟོ་གྲྭ་སོ་སོའི་བོད་སྨན་གྱི་བཟོ་ནུས་མི་འདྲ་བ་རེ་ཡང་ཡོད་པ་རེད།སྣང་ཚུལ་འདི་བོད་སྨན་དུ་མ་ཟད།ཀྲུང་སྨན་དང་ཕྱིའི་སྨན་སོགས་ལའང་ཡོད་པ་རེད།དེ་བས་རང་རང་གི་སྨན་ནུས་དང་རང་རང་གི་སྨན་གྱི་དགོས་མཚན་རྣམས་ཀྱི་སྟེང་དུ་རང་གི་ནུས་པ་དང་རན་པའི་གསལ་བཤད་ཡི་གེ་འབྲི་རྒྱུ་ནི་ཧ་ཅང་གལ་ཆེ་འདོད་དེ།དེང་གི་བོད་སྨན་གྱི་སྨན་རྫས་མང་པོ་ཞིག་གི་སྟེང་ལ་རང་ལ་ཡོད་པའི་སྨན་ནུས་མ་བྲིས་བར་སྨན་རྫས་ཡོད་ཚད་ལ་སྨན་སྦྱོར་ནུས་བ་ཕྱོགས་བསྒྲིགས་སྟེང་གི་ནུས་པ་དེ་བྲིས་ནས་རང་རང་གི་ཁྱད་ཆོས་དང་ནུས་པ་སོགས་སྦ་སྐོང་བྱེད་པ་ནི་བོད་ལུགས་ཀྱི་ཐད་ནས་བརྗོད་ན་འཕེལ་རྒྱས་ཀྱི་འགག་རྡོ་ཆེན་པོ་ཞིག་རེད།ལྷག་པར་བོད་སྨན་ཁང་སོ་སོས་རང་རང་གིས་ཐོན་སྐྱེད་བྱས་པའི་རྫས་སོ་སོ་ལ་དངོས་ཡོད་ཀྱི་ནུས་པ་གང་ཞིག་ཡོད་པར་མ་བལྟས་པར་ཕྱི་ལུགས་སྨན་བཅོས་ལ་ཁ་ཕྱོགས་ནས་ཕྱི་ལུགས་སྨན་བཀོལ་སྤྱོད་པ་ནི་ཡིད་སྐྱོ་བའི་གནས་ཅིག་ཡིན་ལ།དེ་མིན་ལྗོངས་དང་ཞིང་ཆེན་ཁུལ་རིམ་པ་ལ་སོགས་པའི་བོད་སྨན་ཁང་གི་སྨན་པ་རེ་འགས་ཀྱང་ང་ཚོ་བོད་སྨན་ལ་ཅི་ཡང་མེད་ཚུལ་དང་བོད་སྨན་གྱི་གཞུང་ནས་བཅོས་མི་ཐུབ་པའི་སྣོད་མཁྲིས་མཁྲིས་སྐྲན་དང་ཕོ་འབྲས་ལ་སོགས་པའང་ཁོ་ཚོས་གཤག་བཅོས་བྱེད་ཀྱི་ཡོད་ཚུལ་གྱི་གཏམ་ངན་གྱིས་བོད་ལུགས་གསོ་རིག་གི་ལག་རྩལ་ལ་དམའ་འབེབས་དང་།ཁོ་ཚོ་ལ་ཕྱི་ལུགས་གསོ་རིག་གི་ལག་རྩལ་ཡོད་མདོག་གིས་བོད་སྨན་བཅོས་ལ་མཐོང་ཆུང་གི་ལྟ་ཚུལ་ཡང་མང་པོ་སྣང་བ་དང་།དཔྱད་བཅོས་ཀྱི་ཐད་ནས་བཤད་ནའང་བོད་ལུགས་གསོ་རིག་གི་རྐང་འཛིན་པའི་སྨན་པ་མང་པོ་ཞིག་གིས་མེ་བཙའ་ཡིས་ནད་རོ་བཙོན་དུ་འཇུག་གི་ཡོད་ཚུལ་དང་མེ་བཙའ་ལ་ཕན་ཡོན་མེད་ཚུལ་དང་མེ་བཙའ་རྒྱག་མི་རུང་བའི་གཏམ་ངན་ཡང་ག་ས་གང་ན་ཡོད་ལ།ནད་སྐྱོང་པའི་ཐད་ནས་བཤད་ནའང་བོད་སྨན་དང་བོད་ལུགས་ཀྱི་ནད་སྐྱོང་པའི་ཤེས་བྱ་རྐང་གཅིག་ཀྱང་སྦྱང་མྱོང་མེད་པའི་ནད་གཡོག་ཀྱང་ཧ་ཅང་མང་པོ་ཡོད་པ་རེད།དེ་བས་ཀྱང་འབུམ་རམས་པའི་གོ་མིང་ཐོབ་ཅིང་གསོ་དཔྱད་ཀྱི་གཞུང་ལ་ཅུང་མཁྱེན་རྒྱ་ཡངས་ཤིང་གོ་གནས་ཀྱང་འོས་ཙམ་ཡོད་པའི་མི་འགའ་རེས་སྨན་པའི་ལག་རྩལ་དང་ནུས་བ་ལ་མི་ལྟ་བར་ཁ་ཡར་གྲགས་ལ་བོད་ལུགས་གསོ་རིག་གི་ཐུན་མོང་མ་ཡིན་པའི་ཁྱད་ཆོས་དང་ཁ་མར་གྲགས་ལ་བོད་ལུགས་གསོ་རིག་གི་ཐུན་མོང་མ་ཡིན་པའི་ཁྱད་ཆོས་ཟེར་བ་ནི་ཤིན་ཏུ་ཡིད་སྐྱོ་བའི་གནད་ཅིག་རེད་བསམ།དོན་དངོས་སྟེང་བོད་ལུགས་གསོ་རིག་གི་དགོངས་པ་རྟོགས་ཤིང་ལག་ལེན་ཡང་ཚུལ་བཞིན་དུ་སྟེར་ཐུབ་བ་ཡིན་ན་ད་བཟོད་བོད་སྨན་གྱི་ཐུན་མོང་ཡིན་པའི་ཁྱད་ཆོས་ཅེས་གླེང་ན་འགྲིག་ཀྱང་གཞུང་ལུགས་འོས་འཚམས་དང་ལག་ལེན་ཅུང་ཙམ་ཡོད་པ་དག་ལ་ཐུན་མིན་གྱི་ཁྱད་ཆོས་ཟེར་ན་ཅུང་ཐལ་དྲག་སོང་བ་མིན་ནམ་སྙམ།ད་ལྟ་རང་ལྗོངས་ལ་བོད་ལུགས་གསོ་རིག་གི་སློབ་ཆེན་མཐར་ཕྱིན་སློབ་མ་མང་རུང་དེ་དག་ལ་ནད་ཐོག་ལག་ལེན་གྱི་ཤེས་བྱ་ཉུང་ཞིང་བོད་ལུགས་གསོ་རིག་འཕེལ་རྒྱས་གཏོང་བར་བྱེད་པའི་བསམ་པའི་བློ་སྟོབས་ཆུང་བའི་དབང་གིས་གཞི་རིམ་འཕྲོད་བསྟེན་ཁང་དུ་ལས་བགོས་བྱས་ཀྱང་བོད་སྨན་བཀོལ་མ་ཐུབ་པར་ཕྱི་ལུགས་གསོ་རིག་ལ་ཕྱོགས་པ་དང་དེ་མིན་རྫོང་རིམ་པའི་མི་དམངས་སྨན་ཁང་སོགས་ན་བོད་སྨན་གྱི་ཚན་ཁག་ཡོད་ཀྱང་ནད་པ་ཉུང་བ་ལ་སོགས་པའི་ད་ལྟའི་བོད་ལུགས་གསོ་རིག་གི་སྨན་བཅོས་མི་སྣ་དང་དེའི་སྨན་བཅོས་ཀྱི་ཕྱག་ལེན་ཁ་ཕྱོགས་གང་ལ་བལྟས་ཀྱང་དེ་ཡི་ཐུན་མིན་ཁྱད་ཆོས་ཟེར་ན་ཅུང་ཚད་ལས་བརྒལ་སོང་བ་མིན་ནམ་འདོད།རྒྱུ་མཚན་ནི་བོད་ལུགས་སྨན་པ་དག་ལ་དེའི་ཆུ་ཚད་སླེབས་མི་འདུག།བོད་ལྗོངས་སྨན་རྩིས་ཁང་གི་བསོད་ནམས་དངོས་གྲུབ་དང་རྒན་བཀྲ་རྒྱན།རྒན་བསོད་ནམས་འཆི་མེད་ལ་སོགས་པའི་བོད་སྨན་ཆེད་མཁས་དག་གིས་མ་གཏོགས་བོད་ལུགས་གསོ་རིག་གི་ཐུན་མིན་ཁྱད་ཆོས་ལག་སྟེར་གནང་ཐུབ་ཀྱིན་མེད་ན།གཞུང་ལུགས་ཀྱི་རྟོགས་ལ་མ་རྟོགས་པ་འདྲ་བའི་ང་ཚོ་ལ་ཅི་ཡོད།ཅི་ཡང་མེད་པར་དེའི་ཐུན་མིན་ཁྱད་ཆོས་ལག་སྟེར་གནང་ནི་ཕན་པ་ལས་གནོད་པ་མང་བ་ཆོས་ཉིད་ཡིན་ནོ།།